4 หุ้นโรงแรมวิ่ง! ลุ้น “ครม.” ขยายโครงการ “เราเที่ยวด้วยกันเฟส 5” หนุนนักท่องเที่ยวพุ่ง
4 หุ้นโรงแรมวิ่ง! ได้แก่ SHR, AWC, ERW, MINT โบรกชี้ “ครม.” เตรียมขยายโครงการ “เราเที่ยวด้วยกันเฟส 5” และได้รับสิทธิส่วนลดค่าที่พัก 40% สูงสุดไม่เกิน 3,000 บาทต่อห้อง รวมถึงค่าใช้จ่ายรายวัน 600 บาทต่อวัน หนุนนักท่องเที่ยวเพิ่มขึ้น
4 หุ้นโรงแรมวิ่ง! ได้แก่ SHR, AWC, ERW, MINT โบรกชี้ “ครม.” เตรียมขยายโครงการ “เราเที่ยวด้วยกันเฟส 5” และได้รับสิทธิส่วนลดค่าที่พัก 40% สูงสุดไม่เกิน 3,000 บาทต่อห้อง และค่าใช้จ่ายรายวัน 600 บาทต่อวัน หนุนนักท่องเที่ยวเพิ่มขึ้น
31 ต.ค. 2565

ผู้สื่อข่าวรายงานว่า วันนี้ (31 ต.ค.65) ณ เวลาล่าสุด 10:08 น. ราคาหุ้น บริษัท เอส โฮเทล แอนด์ รีสอร์ท จำกัด (มหาชน) หรือ SHR   อยู่ที่ระดับ 3.66 บาท บวก 0.12 บาท หรือ 3.39% สูงสุดที่ระดับ 3.68 บาท ต่ำสุดที่ระดับ 3.58 บาท ด้วยมูลค่าการซื้อขาย 25.79 ล้านบาท
บริษัท แอสเสท เวิรด์ คอร์ป จำกัด (มหาชน) หรือ AWC ราคาหุ้นอยู่ที่ระดับ 6.15 บาท บวก 0.20 บาท หรือ 3.36% สูงสุดที่ระดับ 6.20 บาท ต่ำสุดที่ระดับ 6.00 บาท ด้วยมูลค่าการซื้อขาย 163.47 ล้านบาท
บริษัท ดิ เอราวัณ กรุ๊ป จำกัด (มหาชน) หรือ ERW ราคาหุ้นอยู่ที่ระดับ 4.50 บาท บวก 0.02 บาท หรือ 0.45% สูงสุดที่ระดับ 4.52 บาท ต่ำสุดที่ระดับ 4.48 บาท ด้วยมูลค่าการซื้อขาย 3.9 ล้านบาท
บริษัท ไมเนอร์ อินเตอร์เนชั่นแนล จำกัด (มหาชน) หรือ MINT ราคาหุ้นอยู่ที่ระดับ 28.75 บาท บวก 0.25 บาท หรือ 0.88% สูงสุดที่ระดับ 29.00 บาท ต่ำสุดที่ระดับ 28.50 บาท ด้วยมูลค่าการซื้อขาย 92.80 ล้านบาท
บล.ดาโอ(ประเทศไทย) ระบุในบทวิเคราะห์ว่า จากประเด็นข่าวการท่องเที่ยวแห่งประเทศไทย (ททท.) เตรียมของขวัญปีใหม่ให้กับประชาชนเตรียมเสนอคณะรัฐมนตรี (ครม.) ขยายโครงการเราเที่ยวด้วยกัน เฟส 5 จำนวน 2 ล้านคืนพัก (room night) เบื้องต้นจะยังคงได้รับสิทธิส่วนลดค่าที่พัก 40% สูงสุดไม่เกิน 3,000 บาทต่อห้อง และค่าใช้จ่ายรายวัน 600 บาทต่อวัน
สำหรับสิทธิลดค่าตั๋วเครื่องบินคาดว่าจะตัดออก เนื่องจาก ททท. ร่วมกับสายการบินจัดโครงการลดทั่วฟ้าบินทั่วไทยที่ให้ส่วนลดค่าบิน 300 บาทต่อคนอยู่แล้ว คาดรอบนี้ใช้งบประมาณรวม 7,200 ล้านบาท แต่จะต้องหารือกับสภาพัฒนาเศรษฐกิจและสังคมแห่งชาติ (สภาพัฒน์) เพื่อจัดสรรงบประมาณ เนื่องจากเม็ดเงินจากวงเงินกู้ตาม พ.ร.ก.หมดแล้ว หากขยายโครงการนี้ต่อจะต้องใช้งบกลางปี 66
ขณะที่ ททท.เผยตัวเลขนักท่องเที่ยวต่างชาติล่าสุดเข้าไทยช่วง 1 ม.ค.-26 ต.ค.66 แล้ว 7.39 ล้านคน โดยเดือน ต.ค. เข้ามาวันละกว่า 5.1 หมื่นคน และคาดว่าทั้งปี 65 ตัวเลขจะขึ้นมาที่ 10 ล้านคน และปี 66 ตั้งเป้าไว้ที่ 20 ล้านคน และรายได้ต้องกลับมาไม่ต่ำกว่า 80% ของปี 62 ก่อนวิกฤติโควิด
โดยมีมุมมองเป็นบวกต่อกลุ่มท่องเที่ยวจากการพิจารณาเพิ่มสิทธิโครงการเราเที่ยวด้วยกันเฟส 5 อีก 2 ล้านสิทธิ เมื่อเทียบกับเฟสที่ 1 ที่ 5 ล้านสิทธิ, เฟสที่ 2 ที่  1 ล้านสิทธิ, เฟสที่ 3 ที่  2 ล้านสิทธิ และเฟสที่ 4 อีก 1.5 ล้านสิทธิ โดยยังคงให้ราคาเพดานห้องพักต่อห้องที่ 7,500 บาท (ส่วนลด 40% ไม่เกิน 3,000 บาท) เหมือนเดิม แต่ไม่มีการให้สิทธิสำหรับตั๋วเครื่องบินแล้ว คาดจะเริ่มใช้สิทธิได้ในช่วงไตรมาส 4/65 ถึงไตรมาส 1/66 จะช่วยกระตุ้นให้เกิดการท่องเที่ยวภายในประเทศได้ดี โดยเฉพาะกลุ่มธุรกิจโรงแรมภายในประเทศ เพราะเป็นช่วงไฮซีซั่นของไทย
ทั้งนี้ หุ้นที่จะได้รับประโยชน์จากมากไปยังน้อยเรียงตามสัดส่วนรายได้ในประเทศไทย คือ ERW 88%, CENTEL 80%, MINT 15% และ SHR 5%
ขณะที่จำนวนนักท่องเที่ยวเดือน ต.ค.65 เพิ่มขึ้นมาแตะ 5.1 หมื่นคนต่อวัน (ดีตามคาดที่ช่วงไตรมาส 4/65 จะทำได้เดือนละ 1.5 ล้านคน) เติบโตจากเดือน ก.ย.65 ที่ 4.6 หมื่นคนต่อวัน เพิ่มขึ้น 11% เมื่อเทียบกับเดือนที่ผ่านมา คาดว่า ERW (ซื้อ/เป้า 4.80 บาท) และ CENTEL (ซื้อ/เป้า 55.00 บาท) จะได้ sentiment เชิงบวกจากทั้งโครงการเราเที่ยวด้วยกันและจำนวนนักท่องเที่ยวที่ฟื้นตัวได้ดีมากที่สุด ขณะที่ยังคงน้ำหนักการลงทุนกลุ่มท่องเที่ยวเป็น “มากกว่าตลาด”